Fjölga þarf starfsfólki hjá Úrvinnslusjóði svo hann geti sinnt eftirlitshlutverki sínu. Sannreyna þarf endanleg afdrif úrgangs áður en úthlutað er úr sjóðnum. Þetta kemur fram í nýrri stjórnsýsluúttekt Ríkisendurskoðunar.
Í úttektinni er lagt til að starfsemi sjóðsins verði styrkt, starfsfólki fjölgað, verkferlar skráðir, innra eftirliti komið á og upplýsingagjöf út á við bætt. Hjá Úrvinnslusjóði starfa sex manns við að innheimta úrvinnslugjöld hjá vöruframleiðendum og innflutningsaðilum og greiða þeim sem sjá um að koma úrgangi þeirra í endurvinnslu. Á árunum 2016 til 2020 var átta og hálfur milljarður króna greiddur úr Úrvinnslusjóði og verkefni sjóðsins eru sögð aukast að umfangi á komandi misserum.
Olíuvörur, hjólbarðar, raftæki, málning og plastumbúðir eru á meðal vöruflokka sem falla undir lög um úrvinnslugjald. Málefni Úrvinnslusjóðs komust í hámæli í fyrra þegar heilu stæðurnar af óendurunnu, íslensku plasti fundust í vörugeymslu í Svíþjóð. Sjóðurinn hafði þá úthlutað til þjónustu- og ráðstöfunaraðila sem áttu að koma plastinu í endurvinnslu. Ríkisendurskoðun leggur til að komið verði á skilvirkum leiðum til að sannreyna endanleg afdrif úrgangs. Einnig er lagt til að skilvirkt eftirlit verði tryggt með innheimtu úrvinnslugjalds þannig að þeir sem eiga að greiða gjaldið skili sér á gjaldendaskrá. Aukið samstarf við Skattinn er sagt nauðsynlegt.
Úrvinnslusjóður ræður illa við að sinna eftirlitshlutverki sínu og fjölga verður starfsfólki. Þetta kemur fram í stjórnsýsluúttekt Ríkisendurskoðunar sem birt var í gær.